17b410439fbc024dfab99453da49a06d
### Πως πάω στο Πόρτο Χέλι;


travelmyth.gr
2021.10

Όσοι επιθυμούν να ταξιδέψουν στο Πόρτο Χέλι, μπορούν να φτάσουν στην περιοχή με δύο τρόπους: **οδικώς** και **ακτοπλοϊκώς**.  

  

1. **Οδικώς**  

Η διαδρομή από την [Αθήνα](https://www.travelmyth.gr/αθηνα/ξενοδοχεια) προς το Πόρτο Χέλι με αυτοκίνητο διαρκεί περίπου 2,30 ώρες και πραγματοποιείται μέσω της Εθνικής Οδού Αθηνών – Κορίνθου, με κατεύθυνση προς Επίδαυρο – Κρανίδι – Πόρτο Χέλι. Εάν δεν διαθέτετε δικό σας όχημα, μπορείτε να φτάσετε στο Πόρτο Χέλι και με λεωφορείο ΚΤΕΛ, το οποίο ακολουθεί τη διαδρομή μέσω Κορίνθου, με διάρκεια ταξιδιού περίπου 3 ώρες.  

  

Από [Κόρινθο](https://www.travelmyth.gr/κορινθος/ξενοδοχεια) το ταξίδι οδικώς μέχρι το Πόρτο Χέλι διαρκεί περίπου 1,30 ώρα.  

  

2. **Ακτοπλοϊκώς**  

Καθημερινά δρομολόγια πλοίων πραγματοποιούνται από το λιμάνι του [Πειραιά](https://www.travelmyth.gr/πειραιας/ξενοδοχεια), με ενδιάμεσους σταθμούς τα νησιά του Αργοσαρωνικού. Η διάρκεια της διαδρομής κυμαίνεται από 2 μέχρι 2,30 ώρες, ανάλογα με τις στάσεις που θα κάνει το πλοίο που θα επιλέξετε.



c206de432374bb4d8ea4032eeec05174
### Που να μείνω στο Πόρτο Χέλι;


travelmyth.gr
2021.10

Το Πόρτο Χέλι έχει εξελιχθεί σε ένα κοσμοπολίτικο τουριστικό θέρετρο, το οποίο προσελκύει επισκέπτες τόσο από τις γειτονικές περιοχές και την Αθήνα, όσο και απ' όλη την Ελλάδα. Είτε θέλετε να περάσετε μερικές ήρεμες μέρες στο Πόρτο Χέλι, είτε απλά επιθυμείτε να περάσετε μία νύχτα στην περιοχή αυτή με σκοπό να ταξιδέψετε στα νησιά του Αργοσαρωνικού, το Πόρτο Χέλι θα σας υποδεχτεί με μία πληθώρα επιλογών διαμονής.  

  

Μεγάλα και [πολυτελή ξενοδοχεία](https://www.travelmyth.gr/πορτο-χελι/ξενοδοχεια/πολυτελη), [ξενοδοχεία που βρίσκονται ακριβώς μπροστά στη θάλασσα](https://www.travelmyth.gr/πορτο-χελι/ξενοδοχεια/παραλιακα) και [ξενοδοχεία με πισίνα](https://www.travelmyth.gr/πορτο-χελι/ξενοδοχεια/πισινα), είναι μερικές μόνο από τις επιλογές που σας περιμένουν. Πολλά [καταλύματα δέχονται και σκύλους](https://www.travelmyth.gr/πορτο-χελι/ξενοδοχεια/δεχονται_σκυλους), οπότε μπορείτε να ταξιδέψετε με τον τετράποδο φίλο σας άφοβα, ενώ υπάρχουν και ξενοδοχεία με εγκαταστάσεις [για οικογένειες](https://www.travelmyth.gr/πορτο-χελι/ξενοδοχεια/για_οικογενειες) που θα κάνουν τη διαμονή σας αξέχαστη.



4805c33cc96df05a4708a8d2a6e9fd28
### Ποια είναι τα αξιοθέατα στο Πόρτο Χέλι;


travelmyth.gr
2021.10

Το Πόρτο Χέλι είναι γνωστό για τον κοσμοπολίτικο τουριστικό χαρακτήρα του, ιδιαίτερα κατά τα τελευταία χρόνια, δεν παύει να είναι όμως μία περιοχή με πλούσια ιστορία και διάφορα αξιοθέατα που μπορείτε να εξερευνήσετε κατά τη διαμονή σας.  

  

Τα **ερείπια της αρχαίας πόλης των Αλιέων** είναι ένα από τα σημαντικότερα αξιοθέατα στην περιοχή και βρίσκεται νότια του Πόρτο Χελίου. Ο πολιτισμός των Αλιέων είχε ακμάσει κατά την κλασική εποχή, και παρόλο που δεν γνωρίζουμε πολλά γι' αυτόν, στον αρχαιολογικό χώρο μπορείτε να δείτε απομεινάρια αρχαίων ναών, ενός σταδίου και διαφόρων χρηστικών αντικειμένων, ενώ μέρη του ναού του Απόλλωνα και του αρχαίου λιμανιού βρίσκονται στον βυθό της θάλασσας.  

  

Το **σπήλαιο Φράγχθι** στην περιοχή Κοιλάδα Ερμιονίδας πρόκειται για ένα από τα σημαντικότερα σπήλαια της Ευρώπης, καθώς εκεί βρέθηκε ο αρχαιότερος πλήρης ανθρώπινος σκελετός της Ελλάδας, ο οποίος υπολογίζεται πως είναι 10 με 8.000 ετών. Το σπήλαιο αυτό έχει βάθος 150 μέτρα και αξίζει να το επισκεφθείτε εάν βρεθείτε στην περιοχή.  

  

Τόσο στο Πόρτο Χέλι όσο και στις γύρω περιοχές του, θα συναντήσετε διάφορες **εκκλησίες και μοναστήρια**, όπως αυτό της Κοιμήσεως της Θεοτόκου, των Αγίων Αναργύρων, του Αυγού και πολλά ακόμα, ενώ και το **φαράγγι Καταφύκι**, το οποίο βρίσκεται ανάμεσα στους Φούρνους και την Ερμιόνη, πρόκειται για ένα τοπίο απαράμμιλης φυσικής ομορφιάς, ιδανικό για εξερεύνηση και πεζοπορία.  

  

Στις **γύρω περιοχές** του Πόρτο Χελίου θα έχετε τη δυνατότητα να επισκεφθείτε διάφορα αξιοθέατα, όπως το **Σπήλαιο των Διδύμων** στο ομώνυμο χωριό των Διδύμων και το **Λαογραφικό Μουσείο** στο Κρανίδι.



dc39fa18fff157bfde2305e5d424064b
### Ποιες παραλίες έχει το Πόρτο Χέλι;


travelmyth.gr
2021.10

Το Πόρτο Χέλι είναι ευρέως γνωστό για τις υπέροχες αμμουδιές του, πολλές από τις οποίες έχουν βραβευτεί με Γαλάζια Σημαία. Οι παραλίες που θα συναντήσετε στην περιοχή είναι σχεδόν όλες οργανωμένες και με υποδομές, ενώ κάποιες βρίσκονται μπροστά από μεγάλα ξενοδοχειακά συγκροτήματα.  

  

Η ομώνυμη παραλία **Πόρτο Χέλι** είναι σχετικά μικρή και αμμώδης και βρίσκεται δίπλα στην αρχαία πόλη των Αλιέων. Πρόκειται για μία οργανωμένη παραλία στην οποία μπορείτε να κάνετε και θαλάσσια σπορ, ενώ είναι εύκολα προσβάσιμη με τα πόδια.  

  

Στα δυτικά του Πόρτο Χελίου, θα συναντήσετε την παραλία **Βερβερόντα**, μία οργανωμένη και βοτσαλωτή παραλία, η οποία είναι και ιδανική για surfing. Δίπλα στην παραλία αυτή θα συναντήσετε και τις μικρότερες παραλίες **Μαϊστράκι** και **Κυπαρίσσια ή Κυπαρισσάκια**.  

  

Μία ακόμα δημοφιλής παραλία είναι η **Χινίτσα**, η οποία βρίσκεται στον ομώνυμο οικισμό, νότια από το Πόρτο Χέλι. Η βραβευμένη αυτή παραλία είναι αμμώδης και οργανωμένη, ενώ προσφέρει και υπέροχη θέα στο νησί της Χινίτσας. Ανατολικά της Χινίτσας θα συναντήσετε την παραλία **Κόστα**, η οποία είναι οργανωμένη, με ρηχά νερά και βότσαλα, και ιδανική για οικογένειες με παιδιά.  

  

Συνεχίζοντας ανατολικά θα βρείτε την παραλία **Χρυσή Ακτή**, μια πολυσύχναστη αμμώδη παραλία, την παραλία του **Αγίου Αιμιλιανού** όπου βρίσκεται και το ομώνυμο εκκλησάκι, αλλά και την παραλία **Λιμανάκια**, η οποία διαθέτει άμμο και πεντακάθαρα νερά.  

  

Τέλος, η παραλία **Κουνούπι** είναι μία από τις πιο γνωστές της περιοχής, ενώ κοντά σε αυτή θα συναντήσετε και τις παραλίες **Αστερίας** και **Πετροθάλασσα** που επίσης αξίζει να επισκεφθείτε.



a4d0ac8d978b48b88ff1ffb4aa513efb
### Τι δραστηριότητες μπορώ να κάνω στο Πόρτο Χέλι;


travelmyth.gr
2021.10

Κατά τη διάρκεια της διαμονής σας στο Πόρτο Χέλι, θα έχετε τη δυνατότητα να απολαύσετε και διάφορες εξωτερικές δραστηριότητες και αθλήματα, τα οποία θα κάνουν τις διακοπές σας ακόμα πιο διασκεδαστικές.  

  

Μία από τις πιο δημοφιλείς δραστηριότητες στην περιοχή είναι τα **θαλάσσια σπορ** και ιδιαίτερα η **ιστιοπλοΐα**, καθώς στο Πόρτο Χέλι δραστηριοποιείται μία σχολή ιστιοπλοΐας, ενώ οι περισσότερες παραλίες της περιοχής είναι οργανωμένες και ενδείκνυνται για το σπορ αυτό.  

  

Μπορείτε ακόμα να ασχοληθείτε με το **ψάρεμα** ή να κάνετε **καταδύσεις**, μέσα από τις οποίες θα έχετε την ευκαιρία να εξερευνήσετε τον βυθό της περιοχής και όλα τα μυστικά του. Θα βρείτε και διάφορες σχολές καταδύσεων, όπου μπορείτε να προμηθευτείτε τον απαραίτητο εξοπλισμό αλλά και να κάνετε μαθήματα.  

  

Η **ποδηλασία** και η **πεζοπορία** είναι επίσης διαδεδομένες δραστηριότητες, μέσα από τις οποίες θα έχετε τη δυνατότητα να εξερευνήσετε όχι μόνο το Πόρτο Χέλι αλλά και τις γύρω περιοχές και τα ιστορικά και φυσικά αξιοθέατά τους.  

  

Μπορείτε επίσης να κάνετε **ημερήσιες εκδρομές σε κοντινά νησιά** όπως η [Ύδρα](https://www.travelmyth.gr/υδρα/ξενοδοχεια) και οι [Σπέτσες](https://www.travelmyth.gr/σπετσες/ξενοδοχεια), αλλά και σε περιοχές όπως το [Ναύπλιο](https://www.travelmyth.gr/ναυπλιο/ξενοδοχεια), η **Επίδαυρος**, η [Ερμιόνη](https://www.travelmyth.gr/ερμιονη/ξενοδοχεια), το [Κρανίδι](https://www.travelmyth.gr/κρανιδι/ξενοδοχεια) και οι **Μυκήνες**, ειδικά εάν έχετε το δικό σας όχημα.



4d0093276ed20c033251b8d2e07bd0b1
### Που να πάω στο Πόρτο Χέλι;


travelmyth.gr
2021.10

Το Πόρτο Χέλι φημίζεται για τις **οργανωμένες και πεντακάθαρες παραλίες** του, πολλές από τις οποίες έχουν μάλιστα βραβευτεί και με Γαλάζια Σημαία. Είτε προτιμήσετε την παραλία μέσα στο Πόρτο Χέλι, είτε κάποια από αυτές της ευρύτερης περιοχής, όπως το Κουνούπι και τη Χινίτσα, είναι σίγουρο πως θα απολαύσετε το μπάνιο σας στο έπακρο.  

  

Λίγο έξω από το Πόρτο Χέλι βρίσκονται και τα **ερείπια της αρχαίας πόλης των Αλιέων**, με μία επίσκεψη στα οποία θα μπορέσετε να μάθετε περισσότερα για τον αρχαίο αυτό πολιτισμό που έδρασε στα εδάφη του σημερινού Πόρτο Χελίου.  

  

Μπορείτε επίσης να κάνετε και **εκδρομές στις γύρω περιοχές**, όπως το **χωριό των Διδύμων** όπου βρίσκεται και το ομώνυμο σπήλαιο, το **Κρανίδι** με το Λαογραφικό Μουσείο, αλλά και οι **Μυκήνες**, η **Ερμιόνη**, το **αρχαίο θέατρο της Επιδαύρου** και το **Ναύπλιο**. Νησιά του Αργοσαρωνικού όπως οι **Σπέτσες** και η **Ύδρα** είναι επίσης εξαιρετικοί προορισμοί εάν θέλετε να διανθίσετε τη διαμονή σας στην περιοχή.



764ed92a38495e9701e7a868e24e9700
### Που βρίσκεται το Πόρτο Χέλι;


travelmyth.gr
2021.10

Το Πόρτο Χέλι βρίσκεται στην [Αργολίδα](https://www.travelmyth.gr/αργολιδα/ξενοδοχεια) και είναι χτισμένο σε ένα φυσικό λιμάνι δίπλα στα ερείπια της αρχαίας πολιτείας των Αλιέων.



f77c7d1d06c4d07ef6603e484f698350
### Που ανήκει το Πόρτο Χέλι;


travelmyth.gr
2021.10

Το Πόρτο Χέλι ανήκει στο νομό Αργολίδας αλλά και στο δήμο Ερμιονίδας.




d1bc2fa50c3b803033f993c633098590
### Ποιος είναι ο πληθυσμός του Πόρτο Χελίου;


travelmyth.gr
2021.10

Σύμφωνα με την απογραφή του 2011, ο πληθυσμός του Πόρτο Χελίου ανέρχεται στους 1.817 κατοίκους.


